**Gaura-gaṇoddeśa-dīpikā**

śrī-paramānanda-sena-kavi-karṇapūrasya kṛtir iyam |

śrī-vṛndāvana-bhuvi purā saccidānanda-sāndro

gaurāṅgībhiḥ sadṛśa-rucibhiḥ śyāma-dhāmā nanarta |

tāsāṁ śaśvad-dṛḍhatara-parīrambha sambhedataḥ kiṁ

gaurāṅgaḥ san jayati sa navadvīpam ālambhamānaḥ ||1||

namasyāmo’syaiva priya-parijanān vatsala-hṛdaḥ

prabhor advaitādīn api jagad-aghaugha-kṣaya-kṛtaḥ |

samāna-premānaḥ sama-guṇa-gaṇās tulya-karunāḥ

svarūpādyā ye’mī sarasa-madhurās tān api numaḥ ||2||

guruṁ naḥ śrīnāthābhidham avani-devānvaya-vidhuṁ

numo bhūṣā-ratnaṁ bhuva iva vibhor asya dayitam |

yadā syād unmīlan-nirava-kara-vṛndāvana-rahaḥ

kathāsvādaṁ labdhvā jagati na janaḥ ko’pi ramate ||3||

pitaraṁ śrī-śivānandaṁ sena-vaṁśa-pradīpakam |

vande’haṁ parayā bhaktyā pārṣadāgryaṁ mahāprabhoḥ ||4||

ye vikhyātāḥ parivarāḥ śrī-caitanya-mahāprabhoḥ |

nityānandādvaitayoś ca teṣām api mahīyasām ||

gopālānāṁ ca pūrvāṇi nāmāni yāni kānicit |

sva-sva-granthe svarūpādyair darśitāny ādi-sūribhiḥ ||

vilokyānyāni sādhūnāṁ mathurauḍra-nivāsinām |

gauḍīyānām api mukhān niśamya sva-manīṣayā ||

vivicyāmreḍitaḥ kaiścit kaiścit tāni likhāmy aham |

nāmnā śrī-paramānanda-dāsaḥ sevita-śāśanaḥ ||5||

yadvat purā kṛṣṇa-candraḥ pañca-tattvātmako’pi san |

yātaḥ prakaṭatāṁ tadvad gauraḥ prakaṭatām iyat ||6||

svābhinnena yataḥ tattvaṁ pañca-tattvam ihocyate |

anyathā tad-asambandhāt tat tattvaṁ syāc catuṣṭayam ||7||

tad-bhinnaṁ yat tad evātra tad abhinnaṁ vibhāvyatām |

yataḥ svayecchayā śaktyā kṛṣṇas tādṛśatāṁ gataḥ ||8||

ataḥ svarūpa-caraṇair uktaṁ tattva-nirūpaṇe |

upādhi-bhedāt pañcatvaṁ tattvasyeha pradarśyate ||9||

pañcatattvātmakaṁ kṛṣṇaṁ bhakta-rūpa-svarūpakam |
bhaktāvatāraṁ bhaktyākhyaṁ namāmi bhakti-śaktikam ||10||

asyārtho vivṛtas tair yaḥ sa saṅkṣipya vilikhyate |

bhakta-rūpo gauracandro yato’sau nanda-nandanaḥ ||

bhakta-svarūpo nityānando vraje yaḥ śrī-halāyudhaḥ |

bhaktāvatāra ācāryo’dvaito yaḥ śrī-sadāśivaḥ ||

bhaktākhyāḥ śrīnivāsādyā yatas te bhakta-rūpinaḥ |

bhakta-śaktir dvijāgraṇyaḥ śrī-gadādhara-paṇḍitaḥ ||11||

śrī-viśvambharādvaita-nityānandāvadhūtakāḥ |

atra trayaḥ samunneyā vigrahāḥ prabhavāś ca te ||

eko mahāprabhur jñeyah śrī-caitanya-dayāmbudhiḥ |
prabhū dvau śrī-yutau nityānandādvaita-mahāśayau ||

gosvāmino vigrahāś ca te dvijāś ca gadādharaḥ |

pañcatattvātmaka ete śrīnivāsaś ca paṇḍitaḥ ||12||

yad uktaṁ tatra gosvāmi-śrī-svarūpa-padāmbujaiḥ ---

trayo'tra vigrahā jñeyāḥ prabhavaś cātra te trayaḥ |

eko mahāprabhur jñeyo dvau prabhū sammatau sataṁ ||13||
eṣāṁ pārṣada-vargā ye mahantaḥ parikīrtitaḥ |

nityānandagaṇāḥ sarve gopālā gopa-veśinaḥ ||

eṣāṁ sambandha-samparkād upa-gopāla-sattamāḥ ||14||

tatra śrīman-navadvīpe viśvambhara-samīpataḥ |

vilasanti sma te jñeyā vaiṣṇavā hi mahattamāḥ ||15||

nīlācale ye ye khyātās te hi jñeyā mahattarāḥ |

dakṣiṇādi-diśāṁ yāne yair yaiḥ saṅgo mahāprabhoḥ |

te te mahanto mantavyāḥ pare jñeyāḥ svayogyataḥ ||16||

ataḥ svarūpa-caraṇair uktaṁ gaura-nirūpaṇe |

pañca-tattvasya samparkāt ye ye khyātā mahattamaḥ |

te te mahanto gopālāḥ sthānāc chraiṣṭhyādi-vācakaḥ ||17||

rasajñāḥ śrī-vṛndāvanam iti yam āhur bahu-vido

yam etaṁ golokaṁ katipaya-janāḥ prāhur apare |

sita-dvīpaṁ prāhur param api para-vyoma jagadur

navadvīpaḥ so’yaṁ jayati paramāścarya-mahimā ||18||

tasmin vāsam urīcakāra nṛ-harir viśvambharākhyaṁ dadhāt

tac-ceṣṭā-vaśataḥ samasta-mahatāṁ vāso’pi tatrābhavat |

taiḥ sākaṁ mahatī harer anuguṇākārāpi līlābhavad

yatrāsīj jagatāṁ mano’pi paramānandāya magnaṁ yataḥ ||19||

yaḥ satye sita-varṇam ādadhad asau śrī-śukla nāmābhavat

tretāyāṁ makham unmakhākhya ucito’bhud rakta-varṇaṁ dadhat |

yaḥ śyāmo dadhad āsa varṇakam amuṁ śyāmaṁ yuge dvāpare

so’yaṁ gaura-vidhur vibhāti kalayan nāmāvatāraṁ kalau ||20||

prādur-bhūtāḥ kali-yuge catvāraḥ sampradāyikaḥ |

śrī-brahma-rudra-sanakāḥ pādme yathā smṛtāḥ ||

ataḥ kalau bhaviṣyanti catvāraḥ sampradāyinaḥ |

śrī-brahma-rudra-sanakā vaiṣṇavāḥ kṣiti-pāvanāḥ ||21||

tatra mādhvī sampradāyaḥ prastavād atra likhyate—

paravyomeśvarasyāsīc chiṣyo brahmā jagat-patiḥ ||

tasya śiṣyo nārado’bhūd vyāsas tasyāpa śiṣyatām |

śuko vyāsasya śiṣyatvaṁ prāpto jñānāvarodhatāt ||

tasya śiṣyāḥ praśiṣyāś ca bahavo bhūtale sthitāḥ |

vyāsāl labdha-kṛṣṇa-dīkṣo madhvācāryo mahā-yaśaḥ ||

cakre vedān vibhajyāsau saṁhitāṁ śata-dūṣaṇīṁ |

nirguṇād brahmaṇo yatra sa-guṇasya pariṣkriyā ||

tasya śiṣyo’bhavat padmanābhācāryo mahāśayaḥ |

tasya śiṣyo naraharis tac-chiṣyo mādhava-dvijaḥ ||

akṣobhyas tasya śiṣyo’bhūt tac-chiṣyo jayatīrthakaḥ |

tasya śiṣyo jñānasindhus tasya śiṣyo mahānidhiḥ ||

vidyānidhis tasya śiṣyo rājendras tasya sevakaḥ |

jayadharma-munis tasya śiṣyo yad-gaṇa-madhyataḥ ||

śrīmad-viṣṇupurī yas tu bhakti-ratnāvalī-kṛtiḥ |

jayadharmasya śiṣyo’bhūd brāhmaṇaḥ puruṣottamaḥ ||

vyāsa-tīrthas tasya śiṣyo yaś cakre viṣṇu-saṁhitām |

śrīmān lakṣmīpatis tasya śiṣyo bhakti-rasāśrayaḥ ||

tasya śiṣyo mādhavendro yaddharmo’yaṁ pravartitaḥ |

kalpa-vṛkṣasyāvatāro vraja-dhāmani tiṣṭhitaḥ |

prīta-preyo vatsalatojjvalākhya phala-dhāriṇaḥ ||22||

tasya śiṣyo’bhavac chrīmān īśvarākhya-purī-yatiḥ ||

kalayāmāsa śṛṅgāraṁ yaḥ śṛṅgāra-phalātmakaḥ ||23||

advaitaḥ kalayāmāsa dāsya-sākhye phale ubhe |

śrīmān raṅgapurī hy eṣa vātsalye yaḥ samāśritaḥ ||24||

īśvarākhya-purīṁ gaura urarīkṛtya gaurave |

jagad āplāvayāmāsa prākṛtāprākṛtātmakam ||25||

svīkṛtya rādhikā bhāva kānti pūrva suduṣkare |

antar-bahī rasāmbodhiḥ śrī-nandanandano’pi san ||26||

ādya vyūho’pi caitanyam aviśad yaḥ pure purā |

vicukṣobha manas tasya dṛṣṭvā gandharva-nartanam ||27||

dvārakā-stho’pi bhagavān aviśat śrī-śacī-sutam |

nānāvatāraḥ sutarām eka-kāla prabhāvataḥ ||28||

yathā śyāmo’viśat kṛṣṇaṁ bhagavantaṁ purā svayam ||29||

yoga-māyā-balād ete tiṣṭhanto’nyatra yadyapi |

tathāpi prāviśan gaure’cintya-lakṣaṇa-lakṣitaḥ ||30||

yathoktaṁ vyāsa-caraṇaiḥ prabhāsa-khaṇḍa-madhyataḥ |

acintyāḥ khalu ye bhāvā na taṁs tarkeṇa yojayet ||31||

raghunāthaṁ praviśyāpi yathā tiṣṭhati bhārgavaḥ |

evaṁ śrī-nārada-mukhās tiṣṭhanty anyeṣu dhāmasu |

tathaiva prabhunā sārdhaṁ divyanti śruti-dehavat ||32||

kintu yad yad bhakta-gaṇā yad-yad-bhāva-vilāsinaḥ |

tat-tad-bhāvānusāreṇa vraje teṣām abhūd gatiḥ ||33||

gaura-candrodaye’dvaitaṁ prati gaura-vaco yathā—

dāsye kecana kecana praṇayinaḥ sakhyaika evobhaye

rādhā-mādhava-naiṣṭhikāḥ katipaye śrī-dvārakādhīśituḥ |

sakhyādāv ubhayatra kecana pare ye vāvatārāntare

mayy ābaddha-hṛdo’khilān vitanavai vṛndāvanāsaṅginaḥ ||34|| [CCN 10.73]

parjanyo nāmā gopāla āsīt kṛṣṇa-pitāmahaḥ |

upendra-miśraḥ san jātaḥ śrī-haṭṭe sapta-putravān ||35||

mahāmanyābhidhā gopī vraje yāsīd varīyasī |

kṛṣṇa-pitāmahī saiva nāmnātra kamalāvatī ||36||

purā yaśodā-vrajarāja-nandau

vṛndāvane prema-rasākarau yau |

śacī-jagannātha-purandarābhidhau

babhūvatus tau na ca saṁśayo’tra ||37 ||

amū āviśatām eva devāvaditi-kaśyapau |

śrī-kauśalyā-daśarathau tathā śrī-pṛśṇi-tat-patī ||38 ||

devakī vasudevau yau pitarau rāma-kṛṣṇayoḥ |

tāv apy amū aviśatām iti jalpanti kecana |

anyathā rāma-mūrteḥ śrī-viśvarūpasya nodbhavaḥ ||39||

rohiṇī vasudevau yau pitarau rāma-kṛṣṇayoḥ |

padmavatī-mukundau tau santau jātau dvijottamau |

śrī-sumitrā-daśarathau tāv apy aviśatām amū ||40||

paurṇamāsī vraje yāsīd govindānanda-kāriṇī |

ācāryaḥ śrīla-govindo gīta-padyādi-kārakaḥ ||41||

nāmnāmbikā vraje dhātrī stanya-dātrī sthitā purā |

saiveyaṁ malinī nāmnī śrīvāsa-gṛhiṇī matā ||42||

ambikāyāḥ svasā yāsīn nāmnā śrīla‑kilimbikā |

kṛṣṇocchiṣṭaṁ prabhuñjānā seyaṁ nārāyaṇī matā ||43||

purāsīj janako rājā mithilādhipatir mahān |

adhunā vallabhācāryo bhīṣmako’pi ca sammataḥ ||44||

śrī-jānakī rukmiṇī ca lakṣmī nāmnī ca tat-sutā |

caitanya-carite vyaktā lakṣmī-nāmnī ca sā yathā ||45||

sā vallabhācārya-sutā calantī

snātuṁ sakhībhiḥ sura-dīrghikāyām |

lakṣmīr anenaiva kṛtāvatārā

prabhor yayau locana-vartma tatra ||46||

śrī‑sanātana‑miśro’yaṁ purā satrājito nṛpaḥ |

viṣṇupriyā jagan-mātā yat-kanyā bhū-svarūpiṇī ||47 ||

uktā prasaṅgāt kalinā śrī-caitanya-vidhūdaye |

bhuvo’ṁśa-rūpāṁ paramaṁ ca viṣṇupriyāṁ viditvā pariṇīya kāntām ||48|| ity ādi |

viśvāmitro’pi ghaṭakaḥ śrī-rāmodvaha-karmaṇi |

rukmiṇyā preṣito vipro yaś ca śrī-keśavaṁ prati |

tāvarāṁ vanamālī yat karmaṇācāryatāṁ gataḥ ||49||

yaś ca satrājitā vipraḥ prahito mādhavaṁ prati |

satyodvāhāya kulakaḥ śrī-kāśīnātha eva saḥ ||50||

kenāvāntarabhedena bhedaṁ kurvanti sātvatāḥ |

satyabhāmā prakāśo'pi jagadānanda-paṇḍitaḥ ||51 ||

mathurāyāṁ yajña‑sūtraṁ purā kṛṣṇāya yo muniḥ |

dadau sāndīpaniḥ so’bhūd adya keśava‑bhāratī ||52 ||

purāsīd raghunāthasya yo vaśiṣṭha munir guruḥ |

sa prakāśa-viśeṣeṇa gaṅgādāsa-sudarśanau ||53 ||

vṛṣabhānutayā khyātaḥ purā yo vraja-maṇḍale |

adhunā puṇḍarīkākṣo vidyānidhi‑mahāśayaḥ ||54||

svakīya bhāvam āsādya rādhā viraha kātaraḥ |

caitanyaḥ puṇḍarīkāhvaye tātāvadat svayam ||55||

premanidhitayā khyātiṁ gauro yasmai dadau sukhī |

mādhavendrasya śiṣyatvāt gauravaṁ ca sadākarot ||56||

tat-prakāśa-viśeṣo'pi miśraḥ śrī-mādhavo mataḥ |

ratnāvatī tu tat-patnī kīrtidā kīrtitā budhaiḥ ||57||

aṁśāṁśinor abhedena vyūha ādyaḥ śacī-sutaḥ |

baladevo viśvarūpo vyūhaḥ saṅkarṣaṇo mataḥ ||58||

nityānandāvadhūtaś ca prakāśena sa udyate |

gaura-candrodaye dharmaṁ prativākyaṁ kaler yathā ||59||

asyāgrajas tv akṛta dāra-parigrahaḥ san

saṅkarṣaṇaḥ sa bhagavān bhuvi viśvarūpaḥ |

svīyaṁ mahaḥ kila purīśvaram āpayitvā

pūrvaṁ parivrajita eva tirobabhūva iti ||60|| [CCN 1.25]

nityānandāvadhūto maha iti mahitaṁ hanta saṅkarṣaṇo yaḥ iti ca ||61||

yadā śrī-viśvarūpo’yaṁ tirobhūtaḥ sanātanaḥ |

nityānandāvadhūtena militvāpi tadā sthitaḥ ||62||

tato’vadhūto bhagavān balātmā

bhavān sadā vaiṣṇava-varga-madhye |

jajvāla tigmāṁśu-sahasra-tejā

iti bruvan me janako nanarta ||63||

svāṁśena śeṣeṇa ya eṣa śayyā

viṣṇoś ca kṛṣṇasya ca vāsa-bhūṣā |

svāṅgasya bhūṣā-valayādi-rūpair

līlākhyayā veda-nigūḍha-līlām ||64||

śrī‑vāruṇī‑revata‑vaṁśa‑sambhave

tasya priye dve vasudhā ca jāhnavī |

śrī‑sūrya‑dāsasya mahātmanaḥ sute

kakudmī‑rūpasya ca sārya‑tejasaḥ ||65||

kecit śrī-vasudhā-devīṁ kalāv api vivṛṇvate |

anaṅga‑mañjarīṁ kecij jāhnavīṁ ca pracakṣate |

ubhayaṁ tu samīcīnaṁ pūrva‑nyāyāt satāṁ matam ||66||

saṅkarṣaṇasya yo vyūhaḥ payobdhi-śāyi-nāmakaḥ |

sa eva vīracandro’bhūc caitanyābhinna-vigrahaḥ ||67||

amuṁ prāviśatāṁ kāryāt sajahau niṣaṭholmukau |

mīnaketana-rāmādir vyūhaḥ saṅkarṣaṇo’paraḥ ||68||

viṣṇu-pādodbhavā gaṅgā yāsīt sā nija nāmataḥ |

nityānandātmajā jātā mādhavaḥ śantanur nṛpaḥ ||69||

vyūhas tṛtīyaḥ pradyumnaḥ priya-narma-sakho'bhavat |

cakre līlā-sahāyaṁ yo rādhā‑mādhavayor vraje |

śrī‑caitanyādvaita‑tanuḥ sa eva raghu-nandanaḥ ||70||

vyūhas tūryo'niruddho yo sa vakreśvara-paṇḍitaḥ |

kṛṣṇāveśaja‑nṛtyena prabhoḥ sukham ajījanat ||71||

sahasra-gāyakān mahyaṁ dehi tvaṁ karuṇā-maya |

iti caitanya-pade yaḥ uvāca madhuraṁ vacaḥ ||72||

sva-prakāśāvibhedena śaśirekhā tam āviśat |

āvirbhāvo gaura-harer nakula-brahmacāriṇi ||73||

āveśaś ca tathā jñeyo miśre pradyumna-saṁjñake |

ācāryo bhagavān khañjaḥ kalā gaurasya kathyate ||74||

gopīnāthācārya-nāmnā brahmā jñeyo jagat-patiḥ |

nava-vyūhe tu gaṇito yas tantre tantra-vedibhiḥ ||75||

vraje āveśa-rūpatvād vyūho yo’pi sadāśivaḥ |

sa evādvaita-gosvāmī caitanyābhinna-vigrahaḥ ||76||

yaś ca gopāla-dehaḥ san vraje kṛṣṇasya sannidhau |

nanarta śrī-śiva-tantre bhairavasya vaco yathā ||77||

ekadā kārttike māsi dīpa-yātrā mahotsave |

sa-rāmaḥ saha-gopālaḥ kṛṣṇo nṛtyati yatnavān ||78||

nirīkṣya mad-gurur devo gopa-bhāvābhilāṣavān |

priyeṇa nartitum ārabdhaś cakra-bhramaṇa-līlayā ||79||

śrī-kṛṣṇasya prasādena dvividho’bhūt sadāśivaḥ |

ekas tatra śivaḥ sākṣād anyo gopāla-vigrahaḥ ||80||

mahādevasya mitraṁ yaḥ kuvero guhyakeśvaraḥ |

kuvera-paṇḍitaḥ so’dya janako’sya vidāmbaraḥ ||81||

purā kuveraḥ kailāse siddha-sādhya-niṣevite |

jajāpa paramaṁ mantraṁ śaivaṁ śrī-śiva-vallabhaḥ ||82||

tato dayālur bhagavān varaṁ vṛṇviti so’bravīt |

tadā kuvero varayāmāsa tvaṁ me suto bhava ||83||

prārthitas tena deveśo varadeśo sadāśivaḥ |

janmany antare putraḥ prāpsyāmi putratāṁ tava ||84||

iti prāpya varaṁ kaṣṭaṁ kiyantaṁ kālam āsthitaḥ |

kāryād īśa-vaśāt so’dyādvaitasya janako’bhavat ||85||

yogamāyā bhagavatī gṛhiṇī tasya sāmpratam |

sītā-rūpeṇāvatīrṇā śrī-nāmnā tat-prakāśataḥ ||86||

tasya putro’cyutānandaḥ kṛṣṇa-caitanya-vallabhaḥ |

śrīmat-paṇḍita-gosvāmi-śiṣyaḥ priya iti śrutam ||87||

yaḥ kārttikeyaḥ prāg āsīd iti jalpanti kecana |

kecid āhū rasa-vido’cyuta-nāmnī tu gopikā ||

ubhayaṁ tu samīcīnaṁ dvayor ekatra saṅgatāt |

kārttikeyaḥ kṛṣṇa-miśras tat-sāmyād iti kecana ||88||

nandinī jaṅgalī jñeyā jayā ca vijayā kramāt ||89||

śrīvāsa-paṇḍito dhīmān yaḥ purā nārado muniḥ |

parvatākhyo muni-varo ya āsīn nārada-priyaḥ |

sa rāma-paṇḍitaḥ śrīmāns tat-kaniṣṭha-sahodaraḥ ||90||

murāri gupto hanumān aṅgadaḥ śrī-purandaraḥ |

yaḥ śrī-sugrīva-nāmāsīd govindānanda eva saḥ ||91||

vibhīṣaṇo yaḥ prāg āsīd rāmacandra-purī smṛtaḥ |

uvācāto gaura-harir naitad rāmasya kāraṇam ||

jaṭilā rādhikā-śvaśrūḥ kāryato’viśad eva tam |

ato mahāprabhur bhikṣā-saṅkocādi tato’karot ||92||

ṛcīkasya muneḥ putro nāmnā brahmā mahātapāḥ |

prahlādena samaṁ jāto haridāsākhyako'pi san ||93||

murāri-gupta-caraṇaiś caitanya-caritāmṛte |

ukto muni-sutaḥ prātas tulasī-pātram āharan ||94||

adhautam abhiṣaptas taṁ pitā yāvanatāṁ gataḥ |

sa eva haridāsaḥ san jātaḥ parama bhaktimān ||95||

vṛndāvane yaḥ prāg āsann aṇimādy-aṣṭa-siddhayaḥ |

ta evāṣṭau bhakta-rūpā bhūtā gauḍe ca te yathā ||96||

anataś ca sukhānando govindo raghunāthakaḥ |

kṛṣṇānandaḥ keśavaś ca śrī-dāmodara-rāghavau |

pury-upādhi-kramāj jñeyā aṇimādy-aṣṭa-siddhayaḥ ||97||

jāyanteyāḥ sthitā ūrdhva-retasaḥ sama-darśinaḥ |

nava-bhāgavatāḥ pūrvaṁ śrī-bhāgavata-saṁhitāḥ ||98||

pratyūcur janakaṁ te’dya bhūtvā sannyāsinaḥ sadā |

prabhunā gaura-hariṇā viharanti sma te yathā ||99||

śrī-nṛsiṁhānanda-tīrthaḥ śrī-satyānanda-bhāratī |

śrī-nṛsiṁha-cidānanda-jagannāthā hi tīrthakāḥ ||100||

tīrthābhidho vāsudevaḥ śrī-rāmaḥ puruṣottamaḥ |

garuḍākhyāvadhūtaś ca śrī-gopendrākhya āśramaḥ ||101||

loke ye nidhayaḥ khyātāḥ padma-śaṅkhādayo nava |

atraiva nidhi-ratnākhya-garbha-jātāḥ prabhoḥ priyāḥ ||102||

śrī-śrīnidhiś ca śrī-garbhaḥ kavi-ratnaḥ sudhā-nidhiḥ |

vidyā-nidhir guṇa-nidhī ratna-bāhur dvijāgraṇīḥ |

śrīmān ācāryaratnaś ca śrī-ratnākara paṇḍitaḥ ||103||

nīlāmbaras cakravartī gaurasya bhāvi-janma yat |

sabhāyāṁ kathāyamāsa tenāsau garga ucyate ||104||

śrī-śacyā janakatvena sumukho ballavo mataḥ |

patalāyā vraje khyātā jñeyā tasya sa-dharmiṇī ||105||

purāṇānām artha-vettā śrī-devānanda‑paṇḍitaḥ |

purāsīn nanda-pariṣat-paṇḍito bhāgurir muniḥ ||106||

kāśīnātho lokanāthaḥ śrīnātho rāmanāthakaḥ |

catvāro’mī jñānī-bhaktāḥ sanakādyā na saṁśayaḥ ||107||

caturṣv apy eṣu śabdeṣu nātha-śabdasya kīrtanāt |

catuḥ-sanavad evātra catur-nāthā udīritaḥ ||108||

veda-vyāso ya evāsīd dāso vṛndāvano’dhunā |

sakhā yaḥ kusumāpīḍaḥ kāryatas taṁ samāviśat ||109||

bhaṭṭo vallabha nāmābhūc chuko dvaipāyanātmajaḥ ||110||

ācāryaḥ śrī-jagannātho gaṅgā-dāsaḥ prabhu-priyaḥ |

āsīn nidhu-vane prāg yo durvāsā gopikā-priyaḥ ||111||

candraśekhara ācāryaś candro jñeyo vicakṣaṇaiḥ |

śrīmān uddhava-dāso'pi candrāveśāvatārakaḥ ||112||

ataś caitanya hariṇā kathito’yaṁ niśāpatiḥ |

śrīmad viśveśvarācāryo yaḥ prāg āsīd divākaraḥ ||113||

viśvakarmā purā yo’bhūd adya bhāskara-ṭhakkuraḥ |

bhikṣako vanamālī yaḥ sudāmāsīd dvijo purā |

dhanaṁ prāpya prabhoḥ saṅge duḥkhaṁ matvābhramad yataḥ ||114||

vaikuṇṭhe dvāra-pālau yau jayādya-vijayāntakau |

tāv adya jātau svecchātaḥ śrī-jagannātha-mādhavau ||115||

puṇḍarīkākṣa-kumudau khyātau vaikuṇṭha-maṇḍale |

govinda-garuḍākhyau tau jātau gauḍe prabhoḥ priyau ||116||

garuḍaḥ paṇḍitaḥ so’dya garuḍo yaḥ purā śrutaḥ |

purā yo’krūra-nāmāsīt sa gopīnātha-siṁhakaḥ |

iti kecit prabhāṣante’krūraḥ keśava‑bhāratī ||117||

purī paramānando ya āsīd uddhavaḥ purā ||

indradyumno mahārājo jagannāthārcakaḥ purā |

jātaḥ pratāparudraḥ san sama indreṇa so’dhunā ||118||

bhaṭṭācāryaḥ sārvabhaumaḥ purāsīd gīṣpatir divi ||119||

priya-narma-sakhā kaścid arjunaḥ pāṇḍavo’rjunaḥ |

militvā samabhūd rāmānanda-rāyaḥ prabhoḥ priyaḥ ||120||

ato rādhā-kṛṣṇa-bhakti-prema-tattvādikaṁ kṛtī |

rāmānando gauracandraṁ pratyavarṇayad anvaham ||121||

lalitety āhur eke yat tad ekenānumanyante |

bhavānandaṁ prati prāha gauro yat tvaṁ pṛthā-patiḥ ||122||

gopyārjunīyayā sārdham ekībhāyāpi pāṇḍavaḥ |

arjuno yad rāya-rāmānanda ity āhur uttamāḥ ||123||

arjunīyābhavat tūrṇaṁ arjuno’pi ca pāṇḍavaḥ |

iti pādmottara-khaṇḍe vyaktam eva virājate |

tasmād etat trayaṁ rāmānanda-rāya-mahāśayaḥ ||124||

vraje bhaktāḥ samāsena kathyante’tha yathā matiḥ ||125||

purā śrīdāma-nāmāsīd abhirāmo’dhunā mahān |

dvātriṁśatā janair eva bāhyaṁ kāṣṭham uvāha yaḥ ||126||

purā sudāma-nāmāsīd adya sundara-ṭhakkuraḥ |

vasudāma-sakhā yaś ca paṇḍitaḥ śrī-dhanañjayaḥ ||127||

subalo yaḥ priya-śreṣṭhaḥ sa gaurīdāsa-paṇḍitaḥ |

kamalākara-pippalāi-nāmnāsīd yo mahābalaḥ ||128||

subāhur yo vraje gopo datta uddhāraṇākhyakaḥ |

maheśa‑paṇḍitaḥ śrīman mahābāhur vraje sakhā ||129||

stokakṛṣṇaḥ sakhā prāg yo dāsaḥ śrī-puruṣottamaḥ ||130||

sadāśiva-suto nāmnā nāgaraḥ puruṣottamaḥ |

vaidya-vaṁśodbhavo nāmnā dāmā yo ballavo vraje ||131||

nāmnārjunaḥ sakhā prāg yo dāsaḥ sa parameśvaraḥ |

kālaḥ śrī-kṛṣṇa-dāsaḥ sa yo lavaṅgaḥ sakhā vraje ||132||

kholāvecatayā khyātaḥ paṇḍitaḥ śrīdharo dvijaḥ |

āsīd vraje hāsya-kārī yo nāmnā kusumāsavaḥ ||133||

balarāma-sakhā kaścit prabalo gopa-bālakaḥ |

āsīd vraje purā yo’dya sa halāyudha-ṭhakkuraḥ ||134||

varūthapaḥ sakhā nāmnā kṛṣṇa-candrasya yo vraje |

āsīt sa eva gaurāṅga-vallabho rudra-paṇḍitaḥ ||135||

gandharvo yo vraje gopaḥ kumudānanda-paṇḍitaḥ ||136||

purā vṛndāvane ceṭau sthitau bhṛṅgara-bhaṅgurau |

śrī-kāśīśvara govindau tau jātau prabhu-sevakau ||137||

vṛndāvane sthitau prāg yau bhṛtyau raktaka-patrakau |

gaurāṅga-sevakāv adya haridāsa-bṛhac-chiśū ||138||

payoda-vāridau prāg yau nīra-saṁskāra-kāriṇau |

tāv adya bhṛtyau rāmayir nandayiś ceti viśrutau ||139||

vraje sthitau gāyakau yau madhukaṇṭha‑madhuvratau |

mukunda‑vāsudevau tau dattau gaurāṅga‑gāyakau ||140||

naṭaś candramukhaḥ prāg yaḥ sa kāro makaradhvajaḥ ||141||

purāsīd yo vraje nāmnā mṛdaṅgī śrī-sudhākaraḥ |

sa śrī-śaṅkara-ghoṣo’dya dampha-vādya-viśāradaḥ ||142||

āsīd vraje candrahāso nartako rasa-kovidaḥ |

so’yaṁ nṛtya-vinodī śrī-jagadīśākhya-paṇḍitaḥ ||143||

veṇuṁ ca muralīṁ yo’dhan nāmnā mālādharo vraje |

so’dhunā vanamālākhyaḥ paṇḍito gaura-vallabhaḥ ||144||

vṛndāvane yau vikhyātau śukau dakṣa-vicakṣaṇau |

tāv adya jātau maj-jyeṣṭhau caitanya-rāma-dāsakau ||145||

adhunā ballavī-vargā ye ye bhūtāḥ prabhu-priyāḥ |

te ta eva prakāśyante yathā-mati yathā-śrutam ||146||

śrī-rādhā prema-rūpā yā purā vṛndāvaneśvarī |

sā śrī-gadādharo gaura-vallabhaḥ paṇḍitākhyakaḥ ||147||

nirṇītaḥ śrī-svarūpair yo vraja-lakṣmītayā yathā ||148||

purā vṛndāvane lakṣmīḥ śyāmasundara-vallabhā |

sādya gaura-prema-lakṣmīḥ śrī-gadādhara-paṇḍitaḥ ||149||

rādhām anugatā yat tal lalitāpy anurādhikā |

ataḥ prāviśad eṣā taṁ gaura-candrodaye yathā ||150||

iyam api lalitaiva rādhikālī

na khalu gadādhara eṣa bhū-surendraḥ |

harir ayam athavā svayaiva śaktyā

tirtayam abhūt sā sakhī ca rādhikā ca ||151|| [CCN 3.44]

dhruvānanda-brahmacārī lalitety apare jaguḥ |

sva-prakāśa-vibhedena samīcīnaṁ mataṁ tu tat ||152||

athavā bhagavān gauraḥ svecchayāgātri-rūpatām |

ataḥ śrī-rādhikā-rūpaḥ śrī-gadādhara-paṇḍitaḥ ||153||

rādhā-vibhūti-rūpā yā candrakāntiḥ purā sthitā |

sādya gaurāṅga nikaṭe dāsa-vaṁśa-gadādharaḥ ||154||

pūrṇānandā vraje yāsīd baladeva‑priyāgraṇīḥ |

sāpi kārya-vaśād eva prāviśataṁ gadādharam ||155||

purā candrāvalī yāsīd vraje kṛṣṇa-priyā parā |

adhunā gauḍa-deśe sā kavirājaḥ sadāśivaḥ ||156||

yasyā vakṣasi suṣvāpa kṛṣṇo vṛndāvane purā |

sā śrī-bhadrādya gaurāṅga priyaḥ śaṅkara-paṇḍitaḥ ||157||

purā śrī-tārakā-pālyau ye sthite vraja-maṇḍale |

te sāmprataṁ jagannātha-śrī-gopālau prabhoḥ priyau ||158||

śaibyā yāsīd vraje caṇḍī sa dāmodara-paṇḍitaḥ |

kutaścit kāryato devī prāviśat taṁ sarasvatī ||159||

kalām aśikṣayad rādhāṁ yā viśākhā vraje purā |

sādya svarūpa‑gosvāmī tat‑tad‑bhāva‑vilāsavān ||160||

keśa-vinyāsam akarod rādhāṁ citrā vraje purā |

sedanīṁ kavirājaḥ śrī-vanamālī prabhoḥ priyaḥ ||161||

śrī-rādhā-prāṇa-rūpā yā śrī-campakalatā vraje |

sādya rāghava-gosvāmī govardhana-kṛta-sthitiḥ |

bhaktiratna-prakāśākhya-grantho yena vinirmitaḥ ||162||

tuṅgavidyā vraje yāsīt sarva-śāstra-viśāradā |

sā prabodhānanda-yatir gaurodgāna-sarasvatī ||163||

indulekhā vraje yāsīc chrī-rādhāyāḥ sakhī purā |

kṛṣṇa-dāsa-brahmacārī kṛta-vṛndāvana-sthitiḥ ||164||

raṅgadevī purā yāsīd adya bhaṭṭo gadādharaḥ |

anantācārya gosvāmī yā sudevī purā vraje ||165 ||

śrī-kāśīśvara-gosvāmī śaśirekhā purā vraje |

dhaniṣṭhā bhakṣya-sāmagrīṁ kṛṣṇāyādād vraje’mitām |

saiva samprati gaurāṅga-priyo rāghava-paṇḍitaḥ ||166||

guṇamālā vraje yāsīd damayantī tu tat-svasā |

ratnarekhā kṛṣṇadāsaḥ kṛṣṇānandaḥ kalāvatī ||167||

gaurasenī purā nārāyaṇa-vācaspatiḥ kṛtī |

pītāmbaras tu kāverī sukeśī makaradhvajaḥ ||168||

mādhavī mādhavācārya indirā jīva-paṇḍitaḥ ||169||

vraje yāsīt sumadhurā tuṅgavidyā priyā purā |

vidyā-vācaspatir gaura-priyo vraja-jana-priyaḥ ||170||

balabhadrākhyako bhaṭṭācāryaḥ śrī-madhurekṣaṇā |

śrīnātha-miśras citrāṅgī kavicandro manoharā ||171||

vraje nāndīmukhī yāsīt sādya sāraṅga-ṭhakkuraḥ |

prahlādo manyate kaiścin mat-pitrā na sa manyate ||172||

kalakaṇṭhī-sukaṇṭhyau ye vraje gāndharva-nāṭike |

rāmānanda-vasu-satyarājāś cāpi yathāyatham ||173||

vraje katyāyanī yāsīd adya śrīkānta-senakaḥ ||174||

vrajādhikāriṇī yāsīd vṛndā-devī tu nāmataḥ |

sā śrī-mukunda-dāso’dya khaṇḍa-vāsaḥ prabhu-priyaḥ ||175||

purā vṛndāvane vīrā dūtī sarvāś ca gopikāḥ |

nināya kṛṣṇa‑nikaraṁ sedānīṁ janako mama |

vraje bindumatī yāsīd adya sā jānakī mama ||176||

purā madhumatī prāṇa-sakhī vṛndāvane sthitā |

adhunā narahary-ākhyaḥ sarakāraḥ prabhoḥ priyaḥ ||177||

purā prāṇa-sakhī yāsīn nāmnā ratnāvalī vraje |

gopīnāthākhyakācāryo nirmalatvena viśrutaḥ ||178||

vaṁśī kṛṣṇa-priyā yāsīt sā vaṁśīdāsa-ṭhakkuraḥ |179||

śrī-rūpa-mañjarī khyātā yāsīd vṛndāvane purā |

sādya rūpākhya-gosvāmī bhūtvā prakaṭatām iyāt ||180||

yā rūpa-mañjarī-preṣṭhā purāsīd rati-mañjarī |

socyate nāma-bhedena lavaṅga-mañjarī budhaiḥ ||181||

sādya gaurābhinna-tanuḥ sarvārādhyaḥ sanātanaḥ |

tam eva prāviśat kāryān muni-ratnaḥ sanātanaḥ ||182||

śrīmal-lavaṅga-mañjaryāḥ prakāśatvena viśrutaḥ |

śivānandaś cakravartī kṛta-vṛndāvana-sthitiḥ ||183||

anaṅga-mañjarī yāsīt sādya gopāla-bhaṭṭakaḥ |

bhaṭṭa-gosvāminaṁ kecid āhuḥ śrī-guṇa-mañjarī ||184||

raghunāthākhyako bhaṭṭaḥ purā yā rāga-mañjarī |

kṛta-śrī-rādhikā-kuṇḍa-kuṭīra-vasatiḥ sa tu ||185||

dāsa-śrī-raghunāthasya pūrvākhyā rasa-mañjarī |

amuṁ kecit prabhāṣante śrīmatīṁ rati-mañjarīm |

bhānumaty-ākhyayā kecid āhus taṁ nāma-bhedataḥ ||186||

bhūgarbha‑ṭhakkurasyāsīt pūrvākhyā prema‑mañjarī |

lokanāthākhya‑gosvāmī śrī‑līlā‑mañjarī purā ||187||

kalāvatī rasollāsā guṇatuṅgā vraje sthitā |

śrī‑viśākhā‑kṛtaṁ gītaṁ gāyanti smādya tā matāḥ |

govinda‑mādhavānanda-vāsudevā yathākramam ||188||

rāgalekhā-kalākelyau rādhā-dāsyau purā sthite |

te jñeye śikhi-māhātī tat-svasā mādhavī-kramāt ||189||

pulinda-tanayā mallī kālidāso’dhunābhavat ||190||

śuklāmbaro brahmacārī purāsīd yajña-patnikā |

prārthayitvā yad-annaṁ śrī-gaurāṅgo bhuktavān prabhuḥ |

kecid āhur brahmacārī yājñika-brāhmaṇaḥ purā ||191 ||

apare yajña-patnyau śrī‑jagadīśa‑hiraṇyakau |

ekādaśyāṁ yayor annaṁ prārthayitvāghasat prabhuḥ ||192||

mathurāyāṁ purā yāsīt sairandhrī kṛṣṇa-vallabhā |

sādya nīlācalāvāsaḥ kāśī-miśraḥ prabhoḥ priyaḥ ||193||

malatī candralatikā mañjumedhā varāṅgadā |

ratnāvalī ca kamalā guṇacūḍā sukeśinī ||194||

karpūra-mañjarī śyāma-mañjarī śveta-mañjarī |

vilāsa-mañjarī kāmalekhā ca mauna-mañjarī ||195||

gandhonmādā rasonmādā candrikā kalabhāṣiṇī |

gopālī hariṇī kālī kalākṣī nitya-mañjarī ||196||

kalakaṇṭhī kurāṅgākṣī candrikā candraśekharā |

yā yāḥ sva-yogya-sevāyāṁ niyuktāḥ santi rādhayā ||197||

gaureṇa tat-priyaiḥ sārdhaṁ dhṛta-puruṣa-vigrahaḥ |

khelanti sma svabhāvānusārāt tāḥ kramaśo yathā ||198||

śubhānando dvijo brahmacārī śrīdhara nāmakaḥ |

paramānanda-gupto yat kṛtā kṛṣṇa-stavāvalī ||199||

raghunātho dvijaḥ kaścid gaurāṅgānanya-sevakaḥ |

kaṁsāri-senaḥ sena-śrī-jagannātho mahāśayaḥ ||200||

subuddhi-miśraḥ śrī-harṣo raghu-miśro dvijottamaḥ ||201||

ripavaḥ ṣaṭ-kāma-mukhyā jitā yena vaśīkṛtāḥ |

yathārtha-nāma gaureṇa jitāmitraḥ sa nirmitaḥ ||202||

nirmitā pustikā yena kṛṣṇa-prema-taraṅgiṇī |

śrīmad bhāgavatācāryo gaurāṅgātyanta-vallabhaḥ ||203||

suśīlaḥ paṇḍitaḥ śrīmān jīvaḥ śrī-vallabhātmajaḥ |

vāṇīnātha-dvijaś campahaṭṭa-vāsī prabhoḥ priyaḥ ||204||

īśānācārya-kamalau lakṣmīnāthākhya-paṇḍitaḥ |

gaṅgā mantrī jagannātho māmūpādhir dvijottamaḥ ||205||

śrīkaṇṭhābharaṇopādhir anantaś caṭṭa-vaṁśajaḥ |

hasti-gopāla-nāmā ca raṅgavāsī ca vallabhaḥ ||206||

hary-ācāryo gaura-saṅgī miśraḥ śrī-nayanas tathā |

kavidatto rāma-dāsaś cirañjīva-sulocanau ||207||

kecin mahantaḥ kecit syur mahantaś copapūrvakāḥ |

ubhayeṣāṁ guṇās tulyās tenāmī gaṇitā mayā ||208||

khaṇḍa-vāsau narahareḥ sahācāryān mahattarau |

gaurāṅgaikānta-śaraṇau cirañjīva-sulocanau ||209||

guror nāma na gṛhṇītād iti śāstrānusārataḥ |

śrī-śrīnāthasya pūrvākhyā mayā na prakaṭīkṛtā ||210||

vyācakāra paripāṭyād yo bhāgavata-saṁhitām |

kumāra-haṭṭe yat kīrtiḥ kṛṣṇadevo virājate ||211||

ye ye mahantaḥ krama-bhaṅga-bhūtās

te me’parādhaṁ kṛpayā kṣamantam |

guṇān vinirṇīya satāṁ samastān

brahmeśa-śeṣāḥ kathituṁ na śaktāḥ ||212||

mīmāṁsakebhyaḥ śaṭha-tarkikebhyo

viśeṣato hetu-ratebhya eva |

gopyaḥ prayatnād rasa-śāstra-vidbhyo

deyaḥ sadā gaura-padāśrayebhyaḥ ||213||

śrī-gaura-gaṇoddeśā dīpikā racitā mayā |

dīpyatāṁ paramānanda-sandoha-bhakta-veśmani ||214||

śake vasu-graha-mite manunaiva yukte

grantho’yam āvirabhavat katamasya ghasrāt |

caitanya-candra-caritāmṛta-magna-cittaiḥ

śodhyaḥ samākalita-gaura-gaṇākhya eṣaḥ ||215||